Barkavas identitātes palete.
Īss raksturojums.
Barkavas ciemats ir Barkavas pagasta administratīvais centrs Madonas novadā, atrodas pie reģionālā autoceļa Madona – Varakļāni, līdz novada centam mērojami 30 kilometri.  Barkavas ciemā dzīvo  685 iedzīvotāji,  visā Barkavas pagastā kopumā — 1 072 iedzīvotāji . Ciemats ir salīdzinoši liels, pēc esošajiem Latvijas apdzīvotības standartiem, kā arī pēc Barkavā esošās infrastruktūras, tas vairāk pielīdzināms mazpilsētai. 
Šeit atrodas Barkavas pagasta pārvalde, kā arī Valsts un pašvaldības vienotais klientu apkalpošanas centrs, Barkavas pamatskola, Barkavas bibliotēka, Barkavas pagasta bērnu un jauniešu iniciatīvu centrs, Barkavas kultūras nams.  Kultūras namā darbojas četri deju kolektīvi, folkloras kopa, vokālais ansamblis, lauku kapela, amatierteātris un bērnu teātra studija. 
Barkavā atrodas valsts padotībā esošā Jēkabpils Tehnoloģiju tehnikuma Barkavas struktūrvienība un privātā/biedrības dibinātā Kristiāna Dāvida pamatskola, saukta par “ Kalna skolu”.  
Ciematā ir iespaidīga Svētā Staņislava Romas katoļu baznīca, kuras darbība nav tikusi pārtraukta padomju gados, ir aktīva un mūsdienīga draudze.  
Barkavas apkārtnei raksturīgas plašas lauksaimniecības zemes un līdzenumi. No uzņēmējdarbības attīstības, kā arī no ainaviskā viedokļa atzīmējams tas, ka Barkava  ir viena no tām Latvijas teritorijām, kurā Sosnovska latvāņa izplatība ir visintensīvākā.  Uzņēmējdarbība Barkavā un tās apkārtnē galvenokārt ir saistīta ar lauksaimniecību, mežizstrādi, kūdras ieguvi un vietējiem pakalpojumiem,  kopumā pagastā ir reģistrēti vairāk nekā 200 dažāda mēroga uzņēmumu un zemnieku saimniecību. Darbojas kūdras ieguves uzņēmums, autoserviss un loģistikas uzņēmums, ir vairāki veikali, degvielas uzpildes stacija. Nodarbinātības iespējas Barkavā ir labi nodrošinātas.  
No NVO sektora minama biedrība "Mēs – Barkavas pagastam", kas regulāri raksta un īsteno LEADER programmas un Madonas novada pašvaldības atbalstītos projektus. Biedrība rīko sporta pasākumus, iegādājas inventāru trenažieru zālei un organizē sociālas, radošas aktivitātes. 
Ilgstoši darbojas biedrība "Brāļu draudze" – reliģiska organizācija, kas ir “Kalna skolas”  dibinātāja un uzturētāja. Tā uztur izglītības iestādi, kā arī rīko nometnes un labdarības pasākumus.
2026.gada sākumā dibināta biedrība “Terra nostra. “Ozolaine””, kas jau uzsākusi aktīvu darbību. 

Barkava Latvijas periodikā.
Kopumā Barkava presē raksturota kā tipisks Latvijas lauku pagasts ar bagātu vēsturi, izteiktu lauksaimniecisko identitāti un aktīvu kultūras dzīvi, kura mūsdienās cenšas līdzsvarot tradicionālo dzīvesveidu ar attīstības un iedzīvotāju noturēšanas izaicinājumiem.
Padomju presē, kā tai laikā raksturīgi visur, liels uzsvars uz ražošanas apjomu (tonnas, plāni), dominē nozaru attīstības propaganda (putnkopība, tehnikums), saimniecība uzsvērta kā centrālais dzīves pamats.
Mūsdienu presē, lai arī lauksaimniecība joprojām svarīga, tomēr tiek vairāk runāts par dzīves kvalitāti, vietējām iniciatīvām un teritorijas attīstību, ekonomiku skatot kā lokālās attīstības instrumentu, nevis ideoloģiju. Tāpat mūsdienu presē kultūras dzīve ir centrālais pozitīvais motīvs - amatierkolektīvi, svētki, projekti, koncerti, kolektīvu pasākumi, tradīciju kopšana, respektīvi - kultūra ir kopienas identitātes pamats.
Padomju prese Barkavu konstruē kā darba un disciplīnas telpu, bet mūsdienu diskurss — kā dzīvu kopienu.
Visos laikos daudz labu vārdu presē veltīts Barkavas pašdarbniekiem – gan pūtēju orķestrim, gan korim. 
Interesanti, ka padomju laikos Madonas laikraksta “Stars” satīriķi, šķiet, īpaši “uzēdušies” tieši uz netikumu izskaušanu Barkavā. Nav zināms, vai šie centieni ir vainagojušies panākumiem, tomēr vietējās preses uzcītība morāles laukā ir bijusi pamatīga.
Stars (Madona), Nr.83 (14.07.1956) rubrikā “Starmeša gaismā” kāds A. Zars vēršas pret dzeršanas netikumu rakstā “Stipro dzērienu cienītāji”:
“15. jūnija vakars. Barkavā sarīkojums. Zālē sēž meitenes raibās kleitās, jaunekļi izgludinātās biksēs un spožās kurpēs, stūrī spēlē muzikanti. Silts, smaržo bērzi un puķes.
Viss būtu jauki, ja mežstrādnieks Strods nesāktu skandalēt zālē un meklēt ieganstus strīdiem.
Te atsprāgst durvis, pa tām iemeimuro kolchoza “Nākotne” šoferis komjaunietis Arvids Zeps.
1. Ko, jūs bez manis? Kuram te nepatīk, tūlīt ārā! Ak nepatīk, ka runāju? Es piedzēries? Kurš grib izbaudīt manus kulakus! Un – Zepa smagās dūres krīt uz Germanova pleciem, rokām, kaklu.
Kas zina, kuru vēl nebūtu ķēruši Zepa sitieni, ja to laikā nesavaldītu milicijas darbinieki, sastādot tam administrativu protokolu.
Pa ceļam uz Meirānu ciema sovchoza “Ozoliņi” kantora pusi iet spēcīgs vīrs. Kājas viņam mazliet mežģās, toties balss skaļa un vārdu krājums bagāts.
Tas sovchoza “Ozoliņi” traktoru piekabinātājs komjaunietis Alberts Cīrulis.
Drošu soli sper Cīrulis. Arī kantoris klāt. Tur darīšanas var būt dažādas. Piekabinātājs šoreiz varonīgi norauj elektrības vadus un aiziet.
Bet Cīrulim spēka vēl diezgan:
1. Ak, klubam ir logi? Tos var izsist! – stikli skanēdami sakrīt zālē.
1. Velns par-rāv’ kino, kam tas vajadzīgs! – reizē ar rupju vārdu straumi izlido kino iedarbināmais kloķis.
1. Man protokolu? Stādiet vien, nebaidos! Ak, jūs..tādi…, - necenzētu vārdu krusa nobirst pār protokola rakstītāja galvu.”
Stars (Madona), Nr.92 (04.08.1956) P. Piķis satīras stilā vēstī par šmuci sporta kreklu lietā “ - Fizkultura laba lieta, bet sporta krekliņi vēl labāki - domā Kokars”:
“— Kā tad nu tā! —, lasītājs izbrīnā iesauksies, izlasījis šo virsrakstu. Nē, te nav kļūda nedz pārskatīšanā, bet gan patiesība.
Tas sākās jūnijā, kad notika rajona spartakiāde. Uz to krietnā skaitā bija ieradušies arī Barkavas ciema fizkultūrieši. Visi viņi piedalījās fizkultūriešu parādes gājienā. Dažiem nebija sporta tērpu. Tiem rajona sporta komiteja spartakiādes laikā aizdeva futbolistu kreklus. Tos saņēma komandas pārstāvis, Barkavas ciema tautas nama vadītājs Kokars.
— Tūlīt pēc sacensībām tos atnesīšu atpakaļ, — viņš pārliecinoši noteica un aizgāja.
Spartakiāde beidzās, sportisti aizbrauca mājās, tāpat arī Kokars ar visiem krekliem. Savu solījumu viņš neizpildīja. Viņam par nelaimi to neaizmirsa sporta komitejas darbinieki.
— Ej nu sazini, kur tas Kokars pazudis ar visiem futbolistu krekliem, — pukojās sporta komitejas darbinieki. — Gaidām jau vairāk nekā mēnesi, bet viņš nerādās.
Lai dabūtu savu inventāru, 7. jūlijā sporta komitejas darbiniece devās uz Barkavu pie Kokara. Viņš, to uzzinājis, ar lielu līkumu aizbēga, un tā izpalika nelaimīgā sastapšanās.
Fizkultūrieši žēlojas, ka Kokars nedomājot tos nemaz atdot, jo tie viņam tā iepatikušies, ka valkājot katru dienu.
— Vienreiz viņu noķērām un gribējām kreklus novilkt, — viņi stāsta, — bet aizbēga...
Neko teikt — kā redzams, Kokars fizkultūru ciena tikai kreklu dēļ un pat aizmirst to, ka tie nav personīgie, bet sporta komitejas. Vēl sliktāk — viņš pat aizmirsis savu solījumu un bez bēdām valkā tos katru dienu.”
Stars (Madona), Nr.104 (01.09.1956) rubrika “Starmeša gaismā”  atkal vēršas pret barkaviešiem ar niķīgiem raksturiem:
“Viesos pie barkaviešiem”
Smirnovs: Velns, parāvis, nu jums reiz ir skaidrs, ko teicu!
Apmeklētājs: To daļu, kas attiecas uz mūsu jautājumu, tā kā sapratu, bet nekādi nevaru saprast to, ko nozīmēja tie stiprie vārdi, ko jūs iesapraudāt savā runā aiz katra trešā vārda. 
Smirnovs: Ak, jūs, kaut izputētu, nesapratāt visu? Tad ievērojiet: tie iespraustie vārdi arī jums nebija jāsaprot, bet tie bija domāti tikai atsevišķu vārdu uzsvēršanai un runas kuplināšanai.
Barkavas ciema darbaļaužu deputātu padomes izpildu komitejas priekšsēdētājs Smirnovs bieži lieto reibinošus dzērienus un vēl biežāk necenzētus vārdus. Dažādus lamu vārdus viņš nekautrējas izteikt arī sarunās ar apmeklētājiem. (Fakts)
— Jo tālāk, jo trakāk, — saka latviešu tautas paruna. Pašreiz šī paruna ir aktuāla Barkavā, kad kāds sāk runāt par ceļojošo kino.
Likstas nācās piedzīvot barkaviešiem jau tad, kad kino tiem rādīja kinomehāniķis Gecs. Pirms un pēc seansiem viņš mīlēja iebaudīt pa lāsei sīvā. Un gods kam gods, Gecs nebija no tiem vīriem, kas dzertu degvīnu baidīdamies. Par to liecina jau tas, ka viņš pēc kādas kino izrādes ar pūlēm atrada pats sevi, bet nekādi vairs nevarēja atrast kino aparatūru.
Nepagāja ilgs laiks, un Gecs uzzināja, ka pazudusī kinoiekārta atrasta sadauzīta kādā grāvī, un tās atliekas aizvestas uz Madonu.
— Nu gan būs ziepes, — Gecs pavisam sašļucis staigāja apkārt un domāja par notikušo.
— Liekas, nu gan kultūras nodaļā novērtēs Geca darbus, — sprieda barkavieši, — un pie mums nozīmēs kādu labāku kinomehāniķi.
— Lūk, kāds razgalis, — pukojās kultūras nodaļas vadītājs Marks, — tad nu gan numuru izstrādājis! Kas viņu tā mācījis apieties ar kino ierīcēm. Vajadzēs sodīt.
Beidzot nebija tik ļauni, kā domāja Gecs. Gecu nozīmēja par motoristu, bet par kinomehāniķi Makarovu. Lai pastrādā par motoristu, paliks varbūt prātīgāks, — domāja kultūras nodaļā.
Tātad viss kārtībā. Tomēr 23. augustā, kad notika kārtējā kinoizrāde Barkavas 7-gadīgajā skolā, apmeklētāji rūgti vīlās. Labāka kinomehāniķa vietā viņi ieraudzīja vēl lielāku dzērāju — Makarovu.
Uz seansu viņi abi ar Gecu ieradās piedzērušies. Naudu Makarovs iekasēja pēc saviem ieskatiem no 3–5 rubļiem, bet daudziem neizsniedza biļetes. Lai iepazīšanās ar skatītājiem iznāktu efektīgāka, viņš lietoja stiprus izteicienus.
Pēkšņi nodzisa gaisma, un apstājās aparāts.
— Ak, tu žēliņ! Nu tikai sākās! — Makarovs, labojot aparatūru, tik nežēlīgi sāka lamāties, ka dažam labam bija jānosarkst. Viņam palīgā devās Gecs, bet Makarovs par to piedraudēja viņam ar nazi. Apmeklētāji beidzot bija spiesti satrakojušos Makarovu ar varu izvilkt ārā no zāles un nogādāt drošā vietā, lai izguļ dzērumu.
Lūk, tā iet Barkavā ar kinomehāniķiem: jo tālāk, jo trakāk.
P. Zēvele
“Kad brigadieris ir tālredzīgs”
Vārdu “tālredzība” lieto dažādās nozīmēs. Cilvēku par tālredzīgu sauc tad, ja tas ir saimniecisks, apveltīts ar zināmu talantu kādā nozarē, ja viņš spēj pareizi izdomāt, kas jādara tālākā nākotnē, kā arī spēj noteikt kāda notikuma turpmāko norisi.
Brīdināsim lasītājus iepriekš, ka šoreiz runāsim par tālredzību citādā nozīmē, runāsim par kolhoza “Nākotne” trešās laukkopības brigādes brigadiera Konstantīna Zepa tālredzību. Viņš nav apveltīts ne ar kādām izcilām saimnieciskām spējām. Viņam nav arī nekādi redzes defekti, kuru dēļ būtu jāgriežas pie acu ārsta, lai tos palīdzētu novērst. Nē, par redzi viņš nežēlojās, bet gan par kaut ko citu.
— Varētu jau visus darbus padarīt ātrāk, bet maz ir to darītāju. Redziet, citas brigādes rudzus nopļāvušas, bet mums drusciņ aizkavējās, — tā sūrojās brigadieris.
— Kā tad nu tā? — izbrīnījies iesaucās reiz priekšsēdētājs. — Tev taču cilvēku ir tikpat daudz kā citās brigādēs. Tikai ne visi piedalās darbā. Lūk, jūsu sieva Milda, meita Dzidra un vēl daži citi.
— Vajadzēs jau paskatīties, — noteica brigadieris.
No tā brīža pagājis jau krietns laiks, bet brigadieris vēl nevar saskatīt darba spējīgus cilvēkus pats savās mājās, nemaz nerunājot par pārējiem, kas nepiedalās sabiedriskajā darbā.
— Laikam mūsu brigadieris ir stipri “tālredzīgs”, — saka kolhoznieki, — ka nevar saskatīt savas ģimenes darba spējīgos locekļus.”
Valsts mēroga presē Barkavai pavisam cits tēls – saimniecisks, pozitīvs, optimistisks, inovatīvs un aicinošs. 
Rīgas Balss, Nr.69 (24.03.1970) rakstā “Pa zosu pēdām” vēstīts par slavenajiem Barkavas tītariem:
“Sovhozā «Gulbini» (Lietuvas PSR) būvē republikā pirmo zosu un tītaru gaļas masveida ražošanas kombinātu.
Lai uzzinātu, kas tiek darīts Latvijā tītaru un zosu audzēšanā, mūsu korespondents uzdeva dažus jautājumus Latvijas PSR Lauksaimniecības ministrijas Putnkopības galvenās pārvaldes priekšniekam M. Blausam.
— Biedri Blauss, vai Latvijā audzē zosis un tītarus? Un, ja audzē, tad cik daudz?
— Līdz pēdējam laikam gandrīz nemaz neaudzēja. Tiesa, sākot ar pagājušo gadu, audzējam. Zosis audzē Rēzeknes putnu fabrika — pagājušajā gadā tā deva 43 tonnas putnu gaļas (dzīvsvarā). Tītarus sāka audzēt Madonas rajona sovhozs «Barkava». Tas pagājušajā gadā piegādāja 24 tonnas.
— Ar ko jūs izskaidrojat faktu, ka līdz pērnajam gadam republikas saimniecības nepievērsa uzmanību ne zosīm, ne tītariem?
— Ražot tītaru un zosu gaļu bija un ir ne visai rentabli. Vismaz to nevar salīdzināt ar broileriem. Ar to arī izskaidrojams mūsu «broileru novirziens» putnkopībā. Teiksim, pagājušajā gadā saimniecības saražoja 6000 tonnu putnu gaļas, 2200 tonnu no šā daudzuma bija broileri. Šogad sabiedriskajam sektoram putnu gaļa jādod par 50 procentiem vairāk; tas ir 9000 tonnu. Broileru devums būs 4000 tonnu.
— Gatavodamies šīm pārrunām, mēs aprunājāmies ar restorāna «Astorija» ražošanas vadītāju Zigrīdu Balodi. Viņa stāsta, ka zoss un tītars ēdienu kartē būtu ļoti vēlami.
— Jā, es to zinu. Šo putnu gaļa dažādotu ēdienu karti. Tas viss mums ir saprotams, un saimniecības jau sāk pārvarēt inerci «zosu lietā». Rēzeknes putnu fabrikai jau šogad jādod 80 tonnu zosu gaļas (dzīvsvarā). Mums sāk būvēt lielu fermu. Pēc gadiem pieciem Rēzeknes fabrika varēs dot 300 līdz 400 tonnu zosu gaļas gadā.
— Vai jūs esat aprēķinājuši, kāds būs republikas gada pieprasījums pēc zosu gaļas?
— Mēs domājam, ka 300 līdz 400 tonnu būs pilnīgi pietiekami.
— Bet pieprasījums pēc tītariem?
— Arī 300 līdz 400 tonnu gadā. Apmēram šādu daudzumu pēc dažiem gadiem varēs dot sovhozs «Barkava» — pēc tam, kad stāsies ierindā jaunās putnu kūtis. Bet pagaidām šogad «Barkavas» plāns ir 80 tonnu. Protams, pašlaik mēs vēl nevaram ar zosīm un tītariem nopietni konkurēt tirgū. Bet virziens ir pareizs, un pēc kāda laika veikalos būs gan zosis, gan tītari.”
Zvaigzne, Nr.11 (05.06.1976) ir viesojusies Barkavā un raksta par fazāniem un jauno tirdzniecības centru:
“Fazāni. Uz Barkavu tie atceļoja no Lietuvas un apmetās koši izkrāsotā mājā Baltalkšņu birzes malā. Aprīļa beigās tika salasītas pirmās olas. Būs arī pirmie fazānu cāļi. Kā jau savu skaistumu apzinoties, krāšņie putni fotogrāfam labprāt pozēja.
Barkavas padomju saimniecības direktors Pēteris Eglons: Barkavas centrā laikmetīgu akcentu veido tirdzniecības un sadzīves pakalpojumu komplekss. Pirmā tāda vēriena celtne republikas laukos.”

Znamja Truda (Rēzekne), Nr.84 (14.07.1983) P. Zaļmežs aicina doties mācīties uz Barkavu:
“Tavi dzīves ceļi. Brauciet pie mums, uz Barkavu!
Ne visai sen Barkavā sākusi darboties lauku profesionāli tehniskā vidusskola, kas gatavo kvalificētus lauksaimniecības darbiniekus: dārzeņkopības un augļkopības meistarus, plaša profila traktoristus mašīnistus un “C” kategorijas šoferus.
Topošie dārzeņkopības un augļkopības meistari bez vispārizglītojošajiem mācību priekšmetiem apgūst augļkopību, dārzeņkopību, puķkopību, augu aizsardzību, dekoratīvo dārzkopību, darbu mehanizāciju. Audzēkņi praksi iziet Baltijas republiku lielākajā dārzeņu audzētavā padomju saimniecībā «Īpa» un Pūres dārzkopības izmēģinājumu stacijā. Skolas beidzēji strādā dārzkopības saimniecībā «Rīga», kolhozā «Lāčplēsis», puķkopības uzņēmumā «Cēsu zieds» un citās saimniecībās, kas audzē puķes, augļus, dārzeņus.
Mehanizatoru grupā gatavojam otrās un trešās klases plaša profila traktoristus mašīnistus ar šoferu tiesībām.
Šoruden pirmo gadu sāksim mācīt lauku celtniecības meistarus. Šajā grupā audzēkņi vienlaicīgi ar vidusskolas kursu varēs apgūt mūrnieka, apmetēja, betonētāja, krāsotāja profesijas, iegūstot trešo vai ceturto kategoriju. Pēc skolas beigšanas varēs stāties augstākajās mācību iestādēs.
Jaunajam lauksaimniecības speciālistam aktīvi jāpiedalās arī sabiedriskajā un kultūras dzīvē. Skolā cenšamies jauniešus iesaistīt mākslinieciskajā pašdarbībā, organizējam pasākumus, kas paplašina viņu redzes loku. Darbojas deju kolektīvs, koris, vokāli instrumentālais ansamblis, politisko zināšanu klubs un internacionālās draudzības klubs. Aktīvi strādā skolas komjaunieši savā klubā «Danko». Šovasar tiks uzbūvēta sporta halle. Skola celta nesen, tāpēc skolēnu mācību un dzīves apstākļi atbilst mūsdienu prasībām.
17.lauku profesionāli tehniskās vidusskolas direktora vietnieks P. Zaļmežs”
Barkavas kopienas identitātes anketu kopsavilkums.
	BARKAVA - Kopienas iedzīvotāji par kopienai raksturīgo 

	Barkavas  kopienas pārstāvju anketēšanas datu apkopojums (cipari pie atbildēm nozīmē atbilžu biežuma hierarhiju. 1 – visbiežāk minēts, 2 – otrais biežāk minētais variants utt. Vienādi cipari nozīmē, ka variants respondentu anketās  atzīmēts vienādu reižu skaitu)

	1.Uz kādu debesspusi jūs visbiežāk skatāties? Gan ģeogrāfiski, gan ideju un sadarbības nozīmē? (atzīmējiet ar x)
		Austrumi 1
	Rietumi 2

	Ziemeļi 
	Dienvidi 




	2.Par kādu laiku jūsu kopienā visbiežāk runā? Sakārtojiet prioritārā secībā! (pielieciet 1., 2., 3)
	Tagadne 1
Nākotne 2
Pagātne 3

	3.Par kādu cilvēku grupu jūsu kopienā visbiežāk runā? Sakārtojiet prioritārā secībā! (pielieciet 1., 2., 3.)
		Bērni 
	Darbaspējas vecuma cilvēki 3

	Ģimenes 1
	Uzņēmēji 2

	Jaunieši 8425
	Lauksaimnieki 

	Skolotāji 
	Pensionāri 

	Bezdarbnieki, sociāli atstumtie cilvēki 
	Cits variants




	4.Iedomājieties, ka jūsu kopiena, ciemats, ir ūdenskrātuve. Un jūs tajā iemērcat roku. 
Kāda ir ūdens temperatūra? (atzīmējiet ar x)
		Ļoti auksta 1
	Ļoti sildoša 

	Spirdzinoši vēsa  2
	Karsta 

	Varētu nopeldēties 
	Vāroša

	Patīkami silta 1
	Nevaru iemērkt roku, tur ir ledus! 





	4.1. Kāda ir ūdens kustība? (atzīmējiet ar x)
		Ūdens nekustas 
	Ūdens lēni plūst 1

	Ūdens viegli viļņojas 
	Ūdens plūst žigli 

	Ūdens spēcīgi viļņojas 2
	Ūdens griežas kā atvars 




	5. Kādas līnijas visvairāk piestāv jūsu kopienai (atzīmējiet ar x pie viena no 4)
	[image: Attēls, kurā ir teksts, klipkopa, gaisma

Apraksts ģenerēts automātiski]
                  1(1)      2 (1)      3(2)       4()

	6. Mana kopiena ir (ierakstiet atbildi):

	Puķe, koks, augs (kāds?): Kas lēni aug un vēl nezied; ozols un zīles; ozols; latvāņi; ozoli.
Dzīvnieks (kāds?): Bruņurupucis; lapsa; lapsa; vilks, stirna; kaķis.
Nedzīvs priekšmets (kāds?): Akmens; akmens; akmens; siena rulons.

	7. Manas kopienas krāsas ir (atzīmējiet ar x līdz 3 krāsām):
		Balts 
	Lillā 3

	Melns
	Oranžs 3

	Pelēks 3
	Jūraszaļš 

	Sarkans 3
	Brūns 3

	Zils
	Salātzaļš 

	Dzeltens 2
	Sudrabs 2

	Zaļš 1
	Zelts, bronza 




	8.Manas kopienas aizstāvis ir (atzīmējiet ar x):

		Pērkons 2
	Dēkla 

	Lauma 
	Jumis 1

	Laima 
	Ūsiņš 2




	9. Manai kopienai vairāk piestāv  :
		Saule 
	Mēness 




	10. Ierakstiet dabas parādību, kas visvairāk raksturo Jūsu ikdienas noskaņojumu!
Ierakstiet dabas parādību, kas visvairāk raksturo jūsu tuvākā kaimiņa noskaņojumu!
		Es visbiežāk esmu kā... rītausma, kas dienas gaitā zaudē krāsas; vējš un austoša saule; austoša saule; rasa.

	Mans kaimiņš ir... ziņnesis un orākuls vietējās norisēs; vējš; rets lietus; pērkons.




	11.Kāds gadalaiks visvairāk valda jūsu kopienā (atzīmējiet ar x):
		Ziema 2
	Vasara 

	Pavasaris 1
	Rudens 2




	12. Iztēlojieties, ka jūsu kopiena ir viens cilvēks. Kas šim cilvēkam visvairāk radīs laimes, svētku sajūtu (atzīmējiet ar x tikai vienu variantu)?
		Mūzika 
	Gaismas 

	Smarža 2
	Ēdiens 

	Cilvēki 1
	Dāvanas 

	Krāsas 
	Laika apstākļi 




	13.Viena rakstura īpašība vai rīcība, kuras dēļ jūsu kopiena būtu gatava kādu izslēgt no sava vidus (ierakstiet):
	Manā kopienā necietīs: necieņu & melus; neiecietību; negodīgumu; negodīgu rīcību.

	14. Manai kopienai ir raksturīgs  (atzīmējiet ar x tikai 2 no variantiem!):


		Miers 
	Neprāts 

	Organizētība 3
	Ticība 

	Kaislības 
	Darba tikums 1

	Nesaticība 
	Spontanitāte 3

	Mīlestība 
	Klačas 

	Palīdzība 2
	Līdzjūtība 3

	Gudrība 
	Materiālisms 




	Identitātes pasākumā iegūtais :
Vārdi: Zīles; ozols; labības lauki; baznīca; tautas muzikanti; baznīca; labestība; caurbraukšana; gurķi; tomāti; baznīca; baznīca; māls; pamatīga; latvāņi; līdzenums; purvi; latvāņi; lepnība; plašums; latvāņi; plašums; pa ceļam; latvāņi; māls, ticība; latvāņi; baznīca
	Identitātes pasākumā iegūtais :
Līnijas: vertikālu svītru grupas (*3); horizontālu, taisnu līniju grupas (*4); latvāņu ziedu shēma (*2); nošu līnija piramīdā (*1); apgriezti V (*3); vilnītis (*1); pakavveida līniju grupa (*1); akas zīme # (*2). 
Krāsas: dažādi terakotas toņi (*7); oranžs (*2); balts (*1); zaļie toņi (*3); maigi rozā (*2); dzeltens (*1); melns (*1); sarkans (*2); tumši zils (*1).



Barkavas vīzija 2050
1. Attīstīts dabas tūrisms;
1. Atjaunota Barkavas muiža, muižas parks;
1. Vecā skola ir tūrisma informācijas centrs, kafejnīca, amatnieku centrs;
1. Atjaunots vecās pagastmājas pagrabs ar virsbūvi – tējas namiņš;
1. Attīstīta mājražotāju kopiena (biškopība, Točs, kaņepes, zīļu kafija, gleznas, tamborējumi, cimdi, u.c.)
1. Vietējā skola ir inovāciju centrs ar digitālajām un praktiskām prasmēm;
1. Pieejama mūžizglītība visiem vecumiem;
1. Notiks festivāli, tirgi un tradīciju pasākumi;
1. Latvāņu izmantošana tautsaimniecībā un enerģētikā (granulas kurināšanai);
1. Starppaaudžu sadarbība (dažādu institūciju un vietējo kopienu);
1. Jaunās ģimenes atgriežas un paliek;
1. Darbojas aktīvas biedrības, kultūras un amatniecības kopas;
1. Vietējā pārtika tiek audzēta ilgtspējīgi, stiprinot “no lauka līdz galdam” pieeju;
1. Kvalitatīvi ceļi, sakārtotas publiskās telpas – parki, laukumi, izglītības iestādes, pastaigu parki;
1. Baznīcas draudze aktīva, vērsta uz jauniem attīstības un sadarbības virzieniem;
1. Modernizēta, BIO lauksaimniecība;
1. Purvā notiek uzņēmējdarbība un ražo dzērveņu produkciju;
1. Barkava ir pilsētciems!
Resursi un potenciāls.
Barkavas būtiskākie resursi ir:
Daudzslāņains vēsturiskais mantojums.
Barkavas vēsturiskais mantojums izceļas ar daudzveidību. Laikmetu un politisko iekārtu maiņas šeit radījušas atšķirīgus ietekmes slāņus, ciemata publiskais tēls sabiedrības uztverē ir ļoti kontrastains. No vienas puses – tā ir stabilitāte. Ozolu audzes, māla zeme, Brīvības iela, katoļu baznīca. No otras – šeit grūti pārvaramu ietekmi radījuši padomju gadi, kas tieši Barkavā raksturojušies ar izteikti autoritāru personību, ambiciozām iecerēm un saimniecisko aktivitāti. Ainavu būtiski izmanījusi meliorācija, ievesta Latvijas agresīvākā invazīvā augu suga Sosnovska latvānis. Šo mantojumu transformēt resursā ir sarežģīti, taču ne neiespējami. Paraugoties uz  daudzveidību kā iespēju lauku, Barkavas kopienai tas ir šodienas resurss. Radīt un attīstīt jaunu Barkavas tēlu, akcentējot stabilās un dziļi sakņotās vērtības. Ar ironiju pasniegt padomju laika periodu, kas, pats par sevi rada apjomīgu vielu stāstiem, tūrisma piedāvājumam, novadpētniecības ekspozīcijas izveidei. 
Kultūru robežas.
Barkava atrodas precīzā Latgales un Vidzemes robežpunktā. Šeit vairāk tiek akcentēta Latgales kultūrtelpas klātbūtne, tomēr atzīmējot, ka “dziļā Latgale” jau nu gan Barkavā nav. Iespēja būvēt tiltu, pāreju pār šo robežu ir unikāla Barkavas vērtība. Tā paver iespējas pētniecībai, salīdzināšanai un analīzei, tās pielietošanai kultūras pasākumos un ikdienas norisēs. Papildus bāzi un motivāciju šim resursam rada Barkavas atrašanās Madonas novadā, kas ir pašvaldība ar izteiktu Vidzemes identitāti, kā arī kopienas iedzīvotāju augstais izglītības līmenis. Pārejas vai tilta koncepts Barkavā ir izmantojams arī, interpretējot atšķirīgos vēstures periodus, to ietekmi uz vidi un sabiedrību.
Starppaaudžu sadarbība.
Barkavas kopiena izceļas ar dažādu paaudžu aktīvo iedzīvotāju iesaisti. Barkavā  ilgstoši darbojusies un joprojām darbojas vidējās profesionālās izglītības iestāde, kas nodrošina gan jauniešu klātbūtni ciematā, gan arī izglītotu pedagogu kolektīva ietekmi uz sabiedrisko dzīvi. Paaudžu nomaiņa norisinās arī kultūras dzīvē, Kultūras nama vadību uzņemoties jaunai darbiniecei. Jau šis apstāklis vien sekmē gados jaunāku cilvēku iesaisti pašdarbībā, kultūras norisēs, kopienas aktivitātēs. Tai pašā laikā, aktīva un sociāli atbildīga ir senioru paaudze – tieši viņas ir dibinājušas jaunu biedrību “Terra nostra. “Ozolaine””, vēloties uzlabot dzīvi Barkavā. Dažādu paaudžu aktīvistu saskarsmē ir vērojama sinerģija, nevis opozīcija. Jaunākā paaudze ir atvērta stāstiem, pieredzei, zināšanām par vietu un vēsturiskajiem notikumiem, pievienojot šim ievērojamajam resursam atraktīvu, mūsdienīgu pasnieguma veidu. Šāda formāta sadarbība ir izcils pamats kopienas ilgtermiņa attīstībai, ciemata sociālās dzīves uzlabošanai un publiskā tēla transformācijai.  
Inteliģences un garīguma klātbūtne kopienā.
Barkava izceļas ar lielu izglītotu iedzīvotāju īpatsvaru kopienas aktīvajā daļā un sabiedrībā kopumā. Tas saistāms gan ar ilgstošu vidējās profesionālās izglītības iestādes darbību šai ciematā, gan ar aktīvu saimniecisko darbību, tai skaitā, padomju varas gados. Šis periods, neraugoties uz plašajām negatīvajām sekām, ar savām ambīcijām un ekonomikas paplašināšanas iecerēm pievilka Barkavai speciālistus ar augstāko izglītību. Daudzi šeit ir palikuši, izveidojuši ģimenes, un ietekmē ciemata sociālo vidi izteikti pozitīvi. Nozīmīga loma šeit ir arī Svētā Staņislava Romas katoļu baznīcai, kas savu darbību ir nodrošinājusi nepārtraukti. Reliģiskā kultūra, kas padomju gados bija alternatīvas statusā, Barkavā ir kopta nepārtraukti. Šis apstāklis ir radījis nozīmīgu ietekmi kopienas šodienas dzīvē, tas atspoguļojas biedrības “Terra nostra.“Ozolaine”” nosaukumā, radot pārliecinošu inteliģentas kopienas iespaidu. Atzīmējams tas, ka katoļu draudze ir aktīva un mūsdienīga, kopiena augstu vērtē jauno priesteri Artūru Mozgu,  kurš draudzē iesaista gan jaunāko, gan vecāko paaudzi. Līdz ar to, Barkavā baznīca nav tikai vēsturisks artefakts, bet gan daļa no kopienas dzīves. Zināmā mērā, par to liecina arī tas, ka dekoratīvā  arka “Barkava svin 160” 2026. gadā ir uzstādīta tieši baznīcas dārzā.  
Inteliģences loma īpaši atzīmējama Barkavas vēstures saglabāšanā – Mākslas Akadēmijas pasniedzēja Līga Skariņa ir izveidojusi gan dizainu vides objektam “Gaismas ozols”, gan arī radījusi izcilo trauku kolekciju, mālu iegūstot teju pie katras  Barkavas mājas.
Resursu esence:
Atklājama vēsture.
Transformējams publiskais tēls.
Inteliģenta, izglītota kopiena.
Attīstīta ekonomika.
Attīstības katalizatori.
Atklājama vēsture.
Barkavā šis aspekts sniedz lielas iespējas specifiskiem, arī ļoti neliela mēroga pētījumiem, kas atklāj mazāk zināmos un reti popularizētos vēstures notikumus. Kopienai šis aspekts ir aktuāls – tas atspoguļojas gan Barkavas bibliotēkas atmiņu stāstu akcijā, gan arī raidījuma “Tas notika šeit” augstajā vērtējumā. Balstoties šajos pētījumos, vietējo notikumu apzināšanā, ir pakāpeniski veidojama kopienas un vietas publicitāte. To rezultāti izmantojami pasākumu norisēs, kā arī sabiedriskās vides labiekārtošanā un uzlabošanā. Izmantojami atšķirīgi vēstures periodi, nevairoties no padomju perioda notikumiem, kas ar katru desmitgadi, pat piecgadi no personiskiem pārdzīvojumiem, ko vēlamies aizmirst, kļūst par vēsturiskiem notikumiem, kas fiksējami kopējā atmiņā. 
Transformējams publiskais tēls.
Barkavas publiskais tēls šobrīd nav viennozīmīgi vērtējams, tas vairāk satur negatīvos aspektus – latvāņu izplatība, piemineklis II Pasaules karā kritušajiem padomju karavīriem, kas izvietots tieši pie centrālās ielas, autoritatīvs padomju saimniecības vadītājs un apmeklētājiem maz pievilcīga vide. Tai pašā laikā, tas ietver lielu izaugsmes potenciālu, jo vietai ir iespējas iegūt pilnīgi jaunu seju, tādējādi mobilizējot kopienas iedzīvotājus. Vietās ar stabilu un pozitīvu publisko tēlu šādu iespēju nav. Barkavas atspēriens meklējams mazāk zināmajos aspektos – ozolu audzēs, māla slāņos, saimniekošanas tradīcijās. Negatīvie aspekti izmantojami ar humora piedevu, kā vietas unikalitāte, nevis trūkumi. 
Inteliģenta, izglītota kopiena.
Augstais kopienas izglītības līmenis ir nenoliedzami spēcīgs Barkavas attīstības katalizators. Tas parādās gan statistikā, gan kopienas komunikācijā, gan arī Barkavas nākotnes vīzijā. Šī ir viena no retajām kopienām, kas ciemata vīzijā 2050.gadam norāda, ka izglītības iestādes darbosies kā moderni zināšanu centri, būs pieejams plašas mūžizglītības iespējas visām paaudzēm.  Zināšanu, pētniecības loma kā ļoti svarīga minēta arī nākotnē vēlamajos uzņēmējdarbības veidos. Šis virziens Barkavā ir attīstāms un izmantojams, pozicionējot to kā kopienas specifiku un izceļot tieši eksakto zinātņu, dabaszinātņu lielo nozīmi vietas attīstībā. 
Attīstīta ekonomika. 
Barkavas lokācija, saimniekošanas tradīcijas un, zināmā mērā, vēsturiskais mantojums, ir nodrošinājis ciematam attīstību ekonomiku. Šeit darbojas dažādi uzņēmumi, liela nozīme ir vidējās profesionālās izglītības iestādei, kas nodrošina gan intelektuālās, gan tehniskās darbavietas, kā arī stabilu jaunatnes klātbūtni ciematā. Uzņēmēju klātbūtne kopienas dzīvē šobrīd nav izteikta, sociālā un kultūras dzīve notiek salīdzinoši nodalīti; par to gādā gan pašvaldības iestādes, gan NVO sektors, gan katoļu draudze. Acīmredzami, līdz šim minētajām nozarēm ir bijis pietiekami daudz resursu, lai šīs funkcijas nodrošinātu. Šī situācija paver kopienai papildus attīstības iespējas, palielinot uzņēmēju iesaisti kopējos sociālajos procesos. 
Barkava  “Klānu klasterī”. 
Četru klānu kopienu pudurī jeb “Klānu klasterī”  Barkava ir  vienīgā kopiena, kas pārstāv Latgales Vēsturisko zemi, tāpat, tai ir Latvijā atpazīstams un neviennozīmīgi vērtējams publiskais tēls, kas vairs nav atbilstošs šodienas dzīvei. Barkavas devums pārējām kopienām ir šādās attīstības pieejās:
· Starppaaudžu sadarbība;
· Vērtību sargāšana;
· Mūsdienīga reliģiskā dzīve;
· Latgales kultūrtelpas ietekme.
[image: ]
Ieteikumi.
1) Izveidot “Viedā ciema” plānu un pieteikumu atpazīstamības zīmei “Viedais ciems”.
Viedā ciema plāns Barkavai ir nepieciešams, lai strukturētu visas kopienā un teritorijā esošās vērtības, kā arī, lai apzinātu un izceltu vietas specifiku un ietekmētu publiskā tēla transformāciju. Viedā ciema pieteikums Barkavā balstāms uz vietas specifiku – zināšanas, dabas resursi, to pielietojums un inovatīvie pārstrādes veidi. Barkavas pagastā rodams izteiksmīgs piemērs – koku vilnas meistars Ritvars Točs. Arī kopienas iecerēs ir minēti līdzīgi uzņēmējdarbības ieceres, piemēram, apkures granulu ražošana no latvāņiem, u.c. Šeit izmantojama Barkavā esošās vidējās profesionālās izglītības iestādes resursi, attīstot tos saskaņā ar kopienas vīziju – mūsdienīga, tehnoloģijās un inovācijās balstīta izglītība un uzņēmējdarbība. Šis aspekts piešķirs Viedā ciema pieteikumam oriģinalitāti un viedo tehnoloģiju komponenti. Papildus šim, strukturēts un mērķtiecīgs Viedā ciema plāns palielinās uzņēmēju iesaisti kopienas attīstībā, kā arī radīs ilgtermiņa attīstības perspektīvas aktīvajām NVO. Tāpat izskatāmas iespējas Barkavā veidot Energokopienu. Apdzīvotība šeit ir pietiekami koncentrēta, ir spēcīgi uzņēmumi un iestādes, kam tas varētu būt aktuāli. Dabas resursu pielietojumā akcentējams arī Teiču dabas rezervāta tiešais tuvums, šīs dabas teritorijas sniegtās iespējas piedāvājot rekreācijai. 
2) Pievērst lielāku uzmanību vēsturisko vērtību popularizēšanai, pakāpeniski mainot Barkavas publisko tēlu.
Ja Viedā ciema pieteikumu Barkavai ir ieteicams balstīt dabas resursos, inovatīvajās tehnoloģijās un eksaktajās zināšanās, tad ciemata pievilcības vairošanai lielu ieguldījumu sniegs publiskā tēla izmaiņas gan iekšējā sociālajā dzīvē, gan ārējā apmeklējuma piesaistē. Barkavai ir izcili šo vērtību resursi, kas atspoguļojas vides objektā “Gaismas ozols” un Līgas Skariņas keramikas trauku kolekcijā. Taču šie ciemata vēstures un estētikas objekti ir nepietiekami popularizēti, plašākai Latvijas sabiedrībai tie ir mazpazīstami. Tāpat plašāka publicitāte ir nepieciešama Barkavas bibliotēkas iniciatīvai “Barkava manās atmiņās”. Kā veiksmīgs piemērs šai jomā jau minama atmiņu stāstu izstāde, ko bibliotēka piedāvā aplūkot pagasta svētku laikā. Ieteicama sadarbības pastiprināšana ar masu medijiem, lai šie piemēri izskanētu plašāk. Liela loma šeit ir gan kultūras iestādēm, gan biedrībai “Terra nostra. “Ozolaine””, kas ir vērsta tieši uz vietas pievilcības vairošanu. Potenciāls šai ziņā piemīt arī Barkavas katoļu draudzei, ņemot vērā tās mūsdienīgumu, atvērtību un aktivitāti sociālajos tīklos. Kopienas tēlu pozitīvi ietekmētu publikācijas tieši par dievnama vēsturiskajām un mākslinieciskajām vērtībām, pat nelielām detaļām, kā sekundāro atstājot tiešo reliģisko lomu. 
3) Izveidot Kopienas tūrisma piedāvājumu Barkavai.
Kopienas tūrisma piedāvājums Barkavai būtu risinājums kopienas vairākkārt minētajai problēmai – Barkavā nav tūrisma, tūrisms ir mazattīstīts. Kopienai ir plašs vēriens un izteikti laba humora izjūta, ko pastiprina dažādu paaudžu vienlīdz aktīva iesaiste. Šīs komponentes ir izmantojamas kopienas tūrisma piedāvājuma izstrādē, pasniedzot esošās problēmsituācijas/ problēmvietas (latvāņu izplatību, nepilnīgi izmantoto un vizuāli nepievilcīgo tirdzniecības centra ēku) ar humoru un paradoksāliem stāstiem. Barkavai nebūtu jātiecas izveidot estētisku, piemīlīgā lauku vidē balstītu piedāvājumu, tas šobrīd nav iespējams. Turklāt, šādi piedāvājumi Latvijā nav oriģināli. Taču padomju laika liecību radītais skarbums, pat traģika, attiecīgi interpretēta, var radīt izcilu kopienas tūrisma piedāvājumu, kas ar laiku kļūs saistošs arī tūrisma aģentūrām. Turklāt, Barkavā ir pieejamas gan ēdināšanas, gan naktsmītņu iespējas, kas sniedz iespējas šo piedāvājumu veidot vairākām dienām, kā arī padarīt ekonomiski izdevīgu. 

4) Dažādot finansējuma piesaistes avotus.
Barkavā piesaistītais ES fondu un publiskais finansējums, papildus pašvaldības ieguldījumiem, pamatā sastāv no LEADER programmas ietvaros īstenotajiem projektiem. Līdz šim aktīvākā biedrība “Mēs – Barkavas pagastam”  ir īstenojusi vairākus projektus, tāpat arī Madonas novada pašvaldība un  Barkavas katoļu draudze. Pirmos projektus sāk īstenot arī biedrība “Terra nostra. Ozolaine”. Ļoti pozitīvi vērtējama šīs biedrības iesaiste “NVO inkubatorā”, kas, prognozējoši, pavērs plašākas finansējuma piesaistes iespējas. 
Gan biedrībām, gan Barkavas Kultūras namam un bibliotēkai ir  ieteicams izskatīt iespējas startēt Latgales kultūras programmas projektu konkursos, Valsts Kultūrkapitāla fonda konkursos. Bibliotēkas apkopotie stāsti “Barkava manās atmiņās” jau šobrīd veido daļu manuskripta grāmatai par notikumiem Barkavā.
 “Terra nostra. “Ozolaine””  ir  labas perspektīvas, izstrādājot projektus NVO fondam kā izteiktai kopienas attīstības organizācijai. Uzmanība pievēršama 2026.- 2029.gada Norvēģijas/EEZ finanšu instrumenta konkursiem, kur Pilsoniskās sabiedrības fonda ietvaros projektu finansējums būs pieejams gan jaunām un nelielām, gan pieredzējušām NVO. Ieteicams izskatīt iespējas startēt arī Sabiedrības integrācijas fonda piedāvātajās ģimeņu atbalsta programmās, kā arī, ņemot vērā  biedru sastāvu un orientāciju uz mūžizglītības attīstību, izskatāma iespēja startēt Senioru skolu programmā. 
5) Stiprināt sadarbību ar pārējām klānu kopienām – Degumniekiem, Meirāniem un Lubānu. 

Līdz šim Barkava ir pastāvējusi kā patstāvīga un neatkarīga kopiena. Tās iedzīvotāju skaits ir pietiekami liels, ekonomika attīstīta un transporta savienojumi ērti. Tomēr iedzīvotāju skaita samazinājums ir jūtams arī šeit, tas pats sakāms par pašvaldības attālinātību, kas pastiprina nomales efektu. Atrašanās robežjoslā starp Latgali un Vidzemi situāciju padara gan sarežģītāku, gan arī bagātina ar iespējām. Uzmanības vērts ir jau tas fakts, ka Barkavas pagasts  ir viens no retajiem, kura teritoriju vēsturiskā robeža sadala divās daļās – pati Barkava iedalīta Latgales Vēsturiskajā zemē, savukārt, tā rietumu daļa atrodas Vidzemes Vēsturiskajā zemē. Ar Latgali Barkavu savieno spēcīgā katoļu baznīcas ietekme, tradīcijas un kopienas savstarpējās attiecības, kas tiek izceltas kā atšķirīgas no pārējām klānu kopienām. Tomēr piederība Madonas rajona, vēlāk novada teritorijai jau no 1959.gada, ir nostiprinājusi saiknes ar Vidzemi. Šī iemesla dēļ Barkavas kopienai ir ieteicams pastiprināti veidot sadarbību, kopīgus pasākumus un projektus tieši ar klānu kopienām, lai visu šo teritoriju padarītu par redzamu, sociāli un ekonomiski vienotu Madonas novada daļu.  Minētā pieeja izmantojama arī, veidojot sadarbību ar vairāk pieredzējušām NVO, iesaistoties kopīgos projektus, pasākumos, sociālajās akcijās. Sadarbībā izceļamas Barkavas stiprās puses – izglītība, starppaaudžu sadarbība, spēcīga ekonomika. Visi šie faktori sadarbības piedāvājumu padara pievilcīgu, rada tam pievienoto vērtību. Minami pat ļoti konkrēti aspekti – vieta nakšņošanai lielākai cilvēku grupai, ēdināšanas iespējas, ērti transporta savienojumi, nelielā attālumā pieejami divi unikāli dabas objekti – Lubāna ezers un Teiču dabas rezervāts. 

Elementi: Ozola lapas — pamatīgums, saknes, spēks. Zīles un ritms — auglība, Jumja klātbūtne. Latvāņu ziedu shēma — Barkavas nākotnes vīzijas enerģija. Terakota + zaļie toņi — māls, zeme, mežs, amatniecība.
Dārgumi pazemē. Daba, kas kož pretī.
Kopienas intervija.
Barkava lielai daļai sabiedrības, un arī daļai barkaviešu, saistās ar attīstītu lauksaimniecību, meliorācijas izlīdzinātu ainavu un Sosnovska latvāņa izplatību. Ar vērienu un ambīcijām, kas ne vienmēr atnesušas vēlamo rezultātu. 
Arī ciemata ģeogrāfiskais novietojums mudina to uztvert lielās līnijās – Barkavas centrālā iela vienlaikus ir reģionālais autoceļš P84, kas savieno Madonu ar Varakļāniem.  Taču Barkavai tā ir Brīvības iela. “Tāda tā ir bijusi visos laikos. Nosaukums nav mainīts ne pie vienas varas. Jā, visa mūsu dzīve koncentrējas ap Brīvības ielu,” saka kopiena. 
Ap Brīvības ielu koncentrējas tā dzīve, kas redzama ašajā skatījumā pa braucoša auto logu. Un tas patiešām ir  plašums un vēriens. Ne vienmēr skaists. Ne vienmēr vilinošs. Tāds ir arī Barkavas vēsturiskais mantojums, kur teju visi pārmaiņu periodi saistās ar vērienīgām kaujām un radikālām saimnieciskajām izmaiņām.
Ciems savu nosaukumu ieguvis,  pateicoties sākotnējam tās muižas saimniekiem,  vācbaltiešu dzimtai fon Borhiem. Tas  cēlies no vārdiem “Borch” un “Hof”, kas tulkojams kā “Borhu dzimtas muiža”. Vēstures arhīvos atzīmēts, ka 1905. gada  revolūcijas notikumi šeit  izpaudušies īpaši asiņaini – risinājušās vairākas nežēlīgas izrēķināšanās gan no revolucionāru, gan no soda ekspedīcijas puses. 
Tāpat II Pasaules kara noslēgumā, 1944. gada vasarā un rudenī Barkavas apkārtnē notikušas smagas kaujas, tostarp iesaistoties latviešu leģionāriem, kurās mēģināja aizturēt Sarkanās armijas uzbrukumu. Ciemata centrā, aizsedzot skatu uz Svētā Staņislava Romas katoļu baznīcu no Brīvības ielas, ir izveidoti brāļu kapi un piemineklis kritušajiem padomju karavīriem.
Par karošanu un grūtiem laikiem vēsta arī senāku laiku liecības. To īsi un spilgti raksturo Barkavas pagastā pierakstītā  tautasdziesma:
“Gaismeņis vīn gaidēju,
Iz zibeņa pazaspīd;
Es redzēju kara māti
Skuju putru vārejot.”
Iespējams, tieši šie apstākļi veidojuši barkaviešu raksturu. Jo šeit pats dārgākais tiek slēpts kā cāļi ligzdā. Arī par 1949.gada izsūtīšanām, kas pagastu skāra ļoti sāpīgi, kopiena atceras: “Šeit tomēr bija tā, ka uzrādīja viens otru. Baidījās, no visām varām slēpās. Un mēs bērnībā un jaunībā par to vispār nezinājām neko. Onkulis, kas pats Sibīriju pārdzīvojis, tikai deviņdesmitajos gados sāka runāt. Tikai tad, kad jau Latvijas valsts bija atjaunota, pat ne pašā sākumā, kad Tautas fronte par to runāja un rakstīja. Iedomājieties, klusēt sešdesmit gadus! Un daudzi, kas to piedzīvoja, tieši tāpat klusēja. Nedzirdējām mēs šeit neko tādu. Vēsture bija tāda, kā skolā mācīja.”
Dārgumu slēpšanu un klusēšanu šeit ļoti veicinājuši arī sovhoza gadi. Tie Barkavā iezīmējušies  ar spilgtu un autoritatīvu personību Pēteri Eglonu. 
 “Kā bija tai laikā, nu tā – visi no rīta sabrauc ciemata laukumā un gaida Eglonu, kas atbrauks un pateiks, ko kuram darīt. Cik ilgi vajag, tik arī gaida,” atceras sudraba paaudze.  
Saimniecība gan bijusi ekonomiski varena – tītari audzēti, gurķi un tomāti arī, varena meliorācija norisinājusies, ciemata centrā uzbūvēts iespaidīgs tirdzniecības centrs, daudzstāvu mājas, arodskolas ēka. Un Barkavā uz palikšanu ieradies Sosnovska latvānis.
“Labāk viņam būtu izdevies uzbūvēt to zemūdens kafejnīcu!” nosmejas Barkavas bibliotekāre Dacīte Tomiņa. Humors ir tās brīnumzālītes, kas cilvēkiem aizvien ir palīdzējušas pārdzīvot grūtības, nejēdzības vai vienkārši nenovēršamo. Iespējams, tieši tādēļ smieklīgo atgadījumu, kuros iesaistīts Eglons un latvāņi, barkaviešiem ir varens krājums.  Kādu daļu no tiem iespējams iepazīt Barkavas bibliotēkas sociālā tīkla facebook kontā: https://www.facebook.com/p/Barkavas-pagasta-bibliot%C4%93ka-100042340329240/?locale=lv_LV
Šeit katru ceturtdienu tiek publicēti nelieli atmiņu stāsti “Barkava manās atmiņās”, un nu jau sapulcēti divdesmit četri nostāsti. Lasot var uzzināt, kā gājis savulaik slavenajai rokgrupai “Eolika”, uzskatot latvāņus par īpaši izciliem ziediem, par piedzīvojumiem ar tītaru audzēšanu, Barkavas estrādes būvi un jau minēto zemūdens kafejnīcu. Bibliotēka ir viena no vietām, kas rāmi un neatlaidīgi tura kopienu. Vāc stāstus, organizē pasākumus, veido vietas vēsturi un šodienu. Garāmbraucējam  no Brīvības ielas neredzama.
Arī no aktīvā Barkavas kultūras nama uzmanību novērš monumentālā un bēdīgā stāvoklī esošā tirdzniecības centra ēka Brīvības ielas pretējā pusē. Taču namā notiekošos pasākumus gan tā nespēj aizēnot. Šeit darbojas pašdarbības kolektīvi, no kuriem kopiena kā jautrāko un atraktīvāko atzīmē vidējās paaudzes deju kolektīvu. Nu jau XXV Tautas muzikantu svētki, kas veiksmīgi tiek apvienoti gan ar pagasta svētkiem, gan ar kapu svētkiem, viennozīmīgi tiek atzīti par gada spilgtāko notikumu Barkavā. Vēl ir Andrejdiena, danču vakari un citi pasākumi.
Kultūras nama vadītāja Baiba Meiere ar smaidu atzīmē: “Jaukākais un smieklīgākais bija toreiz, kad uz pagasta svētkiem mēs izrotājām centru ar karodziņiem, cilvēki brauca un priecājās, teica – ai, cik skaisti jūsu pilsēta ir izrotāta, cik šeit izcili pilsētas svētkus svin!” Jā, Barkava nav pilsēta, tas ir ciemats. Tomēr pilsētas vērienu šeit jūt ikvienā cilvēku kustībā. 
Bēdājoties par to, ka Barkavā nav attīstīts tūrisms, kopiena ir radījusi patiešām varenu vietas mārketinga stāstu, kurā ietverts itin viss. Tikai daļēji izmantotajā tirdzniecības centra ēkā demonstrēsim gan tītarus, gan kulināriju; piedāvāsim skaistumkopšanas pakalpojumus, tad vedīsim uz Teiču purvu. Un tiem tūristiem, kas šo būs izturējuši, piedāvāsim ekstrēmo trasi “Daba, kas kož pretī!”, kas, protams, būs skrējiens pa latvāņu audzi īpašos aizsargtērpos. Ko darīsiet ar tiem, kuriem tomēr radīsies apdegumi no indīgajiem augiem? Kā – tos uz medpunktu, tam arī atradīsies vieta bijušajā tirdzniecības centrā. Un garšīgi pabarosim, tad visas vainas sadzīs.
Garšīgi pabarot Barkavā tiešām prot. Taču arī šīs vietas ir mazliet ieslēpušās iekšpagalmos. Gan “Gaiļa veikala” svaigās smalkmaizītes, gan Barkavas arodvidusskolas ēdnīca nebūs pamanāma no galvenā ceļa. Jautājiet – un pateiksim.
Kādi tad ir cilvēki Barkavā? “Ai, cik jauki šeit ir cilvēki! Sevišķi mans mīļais vīrs, kuram pateicoties esmu iepazinusi Barkavu, un manai meitai ir iespēja augt ciematā ar laipniem cilvēkiem, svaigu gaisu un tīru dvēseli,” saka juriste Laura Some, atzīstot gan arī amizanto situāciju, kad teju visi ir radinieki. Un visam ir jābūt tā, kā vajag, citādi šeit dzīvot nevarēs.
 Vēl kopiena atzīmē, ka barkavieši ir ļoti aktīvi un sportiski, arī jauniešu šeit diezgan, jo darbojas arodvidusskola, kas pavisam nesen pārdēvēta par Jēkabpils Tehnoloģiju tehnikuma Barkavas struktūrvienību. Pateicoties jauniešiem, ir apgleznota Barkavas autoosta: “Pirmā apgleznotā autoosta tuvākajā apkārtnē! Un no šejienes iet vienīgais tiešais autobuss uz Rīgu,” lepojas kopiena.
Barkavā ir aktīva arī sudraba gadu paaudze, šeit ir daudz inteliģentu, izglītotu cilvēku – bijušie skolotāji, arodvidusskolas darbinieki, kultūras cilvēki un mākslinieki. Tieši viņi 2026.gada februārī ir izveidojuši biedrību “Terra nostra. Ozolaine”, un tās nosaukums ietver gan inteliģences klātbūtni, gan pamatīgo vietas vērtību. “Kamēr vēl varu, gribu tomēr savas vietas labā izdarīt kaut ko vairāk. Un šķita, ka nosaukums latīņu valodā piešķir biedrībai lielāku svaru, būs vieglāk arī starptautisko sadarbību veidot. Ozolaine, savukārt, tā ir Barkava, tās apkārtne ar ozolu audzēm. Stipra,” saka biedrības dibinātāja Silvija Skutule.
“Terra nostra. Ozolaine” ir aktīva gan darbos, gan sociālajos tīklos. Dāmas jau iesaistījušās NVO inkubatorā, talkās un pasākumos, apstiprināti pirmie projekti. Nav šaubu, ka savas vietas labā viņām izdosies izdarīt patiešām daudz. 
“Jā, Barkava, atšķirībā no citām Lubānas klānu kopienām, ir Latgale,” atzīst Madonas novada fonda vadītāja Jogita Baune. Tam piekrīt arī paši barkavieši, tomēr atzīmējot, ka no “dziļās” Latgales esot atšķirīgi. Robežjosla ar Vidzemi šeit ir tik tuvu, pat ne pie Aiviekstes, vēl gabaliņu tālāk. Raidījumā “Tas notika šeit” vēsturnieks Gatis Krūmiņš esot naski lēkājis pār šo robežu. Nu, vai tad tiešām neko interesantāku nevarēja atrast, spriež kopiena, šo raidījumu tomēr atzīmējot kā vienu no labākajiem pēdējo gadu notikumiem Barkavā.
Par Latgales ģeogrāfisko un garīgo telpu Barkavā spilgti liecina Svētā Staņislava Romas katoļu baznīca. Un tā ir vieta, ko nevar nedz noslēpt, nedz aizsegt.  Izteiksmīga sarkanu ķieģeļu ēka, valsts nozīmes kultūras piemineklis, kas izceļas ar savu monumentālo arhitektūru un sakrālo mantojumu. Nevienas varas nebojāts, nepārtraukti darbojies kopš tās uzbūvēšanas 1882.gadā.
“Esmu kristīta Barkavas baznīcā. Mans dēls ir kristīts Barkavas baznīcā. Mani dzimtas kapi ir Barkavā,” saka Astrīda Ikauniece. Baznīca, tāpat kā Brīvības iela, ir Barkavas stabilā un nemainīgā vērtība.
Īpaši kopiena atzīmē jauno mācītāju Artūru Mozgu: “Artūriņš mums kalpo ceturto gadu. Un kā viņš rūpējas! Gan par draudzi, gan par pašu dievnamu. Man, pie grāmatu galda strādājot, visu laiku vējš pūta no šķirbainajām durvīm, ziemas laikā pat sniegu pūta iekšā. Mācītājs noorganizēja durvju remontu, pamatīgas un skaistas durvis tagad ir. Tāpat viņš rūpējas par jaunajiem un vecajiem, pats piedalās sakopšanas talkās, bērnus vizina, spēlējas un sarunājas tik cilvēcīgi. Tagada gan viņam mazāk laika paliek, viņš dienē Zemessardzē,” stāsta draudzes locekle Skaidrīte Strode. 
Jā, Barkavas draudze ir mūsdienīga – tai ir aktīva facebook lapa ar vairāk nekā septiņiem simtiem sekotāju. Uz dievkalpojumiem šeit brauc no plašas apkārtnes, un lielajos svētkos baznīcas telpā trūkstot sēdvietu. 
Amizantu stāstu par Barkavas baznīcu atklāj lubāniete Ilze Kraukle: “Aizlūgums vecmammai. Mazdēliņš baznīcā rāda uz svētbildēm un  prasa: «Vai tas ir Dievs? ». Nē, tas nav. Nu tad tas ir Dievs? ». Arī tas, izrādās, nav Dievs. «Vai tad šajā baznīcā Dieva nemaz nav?!»” Svarīgi ir tas, ka šeit nāk cilvēki, kas Dievu un viens otru meklē, atbalstu un saprot, tas ir mūsdienīgi. Un tas ir mūžīgi.
Kā pašu labāko Barkavā atzīmē arī saglabāto ozolu audzi, kas ir ļoti nozīmīga gan no dabas aizsardzības viedokļa, gan kā pagasta simbols. 
Vides objekts “Gaismas ozols” ir viens no ciemata  simboliem,  kas atrodas tieši pie Brīvības ielas. “Cilvēki ar to ļoti lepojas, 11.novembrī, 18. novembrī šeit nāk likt svecītes,” stāsta Barkavas kultūras nama vadītāja Baiba Meiere. 
Šis objekts atklāts 2021. gada beigās, tā idejas autori ir  Barkavas pagasta pārvalde un keramiķe Līga Skariņa, realizētājs metālmākslinieks Mārtiņš Mālnieks. Vides objekta tapšanā iesaistījušies esošie un bijušie Barkavas pagasta iedzīvotāji, vedot akmeņus no savām mājvietām un bijušajām dzimtas mājām.
Tomēr parādīt pašu svētāko Barkavas bagātību mūs aiz rokas aizved bijusī skolotāja Ināra Zābere. “Nāciet, es jums parādīšu. Īsti nevaru tik gari uzrakstīt, to vajag redzēt un pastāstīt!”
Un to patiešām vajag redzēt ar savām acīm.  Barkavas pagasta pārvaldes zālē skatāma apbrīnojama ekspozīcija, kas tapusi Latvijas simtgades gadā. Tās autore ir keramiķe Līga Skariņa. “Mana māsa, viņa ir, barkaviete!” Ināras kundze lepojas. Līga Skariņa ir atklājusi pašas dziļākās saknes. Tās, kas zemē, mālu. Izrādās, Barkavas apkārtnē zeme ir ļoti mālaina, un teju zem katra pakalna māls ir citādā tonī. Izstādes tapšanas laikā māksliniece aicināja barkaviešus izrakt un atnest mālu no savas mājas vai senču mājvietas. Brauca pati, meklējot vairs neapdzīvotu māju vietas. Tad māls tika attīrīts, un no katra raciena izveidoti divi podiņi – viens sētas saimniekam, otrs – izstādei. Un nav tajā divu vienāda toņa podiņu. Spilgta terrakota, pelēcīgs sārtums un ozolzīļu brūnais spēlējas blakus māju fotogrāfijām un pagasta kartei, kurā atzīmētas sētu atrašanās vietas. 
Šī nu ir visīstākā dārgumu lāde. Pamatīga, oriģināla un pirmatnīgi skaista. Pēc šīs ekspozīcijas apskates cilvēki vienmēr redzēs Barkavas īsto seju – dziļi sakņotu, vērtības sargājošu un savu vietu mīlošu. Arī tajos laikos, kad visas šīs īpašības ir slēpjamas. 

vena riipe — sekmigi iziet motocikla tehnisko apskati.

1 <pemgad sa>

— 18,5 pro-

centi. Ne konjunktiiras izmantoana, bet saimnieko3anas stabilitate
ir labs pamats panakumiem nakamajos gados.»

A. ATVARA teksts
G. LIVENA foto

Socialistiska Darba Varone Anna Vorobjova:
Fazani.

Blvdarbu vaditajs Janis Borozinskis:

arkavas |padomju saimniecibas direktors Peteris Eglons:
Barkavas lentra aikmetigu akcentu veido tirdzniecbas un
fsadzives pakalpojumu komplekss. Pirma tada veriena celtne:

Saimniecibas galvenais gramatvedis Janis Tkaunieks:

Saja putnu kit tiks izmantoti gan visvienkarsakie principi, gan modernaka
vadibas sistéma. Lai vieglak blitu izaudz&t titarus, lai samazinatos
radoganas izdevurni

Jaunceltnes makets Jau refjefak apjaust, ka parmainisies
ciemata panorama.

Jau septito gadu "Barkava” ar labiem panakumiem audzz titarus.
Ta I Vieniga titaru ferma republika.

